Stadig symbol på ondskab

Hos Mosaisk Troessamfund er man ikke begejstret for initiativet. Formand Finn Schwarz sukker, da DR Kultur ringer for at få en kommentar. Han har hørt om begivenheden.

Det symbol er brændende varmt for størstedelen af den verden, vi tilhører. Finn Schwarz, formand for Mosaisk Troessamfund

- Jeg mener, at det er et eksempel på Facebook- og Twitter-generationens ulidelige lethed med historien. Man kan sige, at de har ret i, at selve svastikaet er et tegn, som er tusindvis af år gammelt og er anvendt i mange kulturer. Men man kan ikke se bort fra, at det har en anden symbolværdi i dag, og det symbol er brændende varmt for størstedelen af den verden, vi tilhører, siger han.

- Svastikaet er jo i virkeligheden et symbol på den fundamentale ondskab. Jeg ved, at man henviser til bygninger, hvor svastikaet er inkorporeret i mønstre – men der er en verden til forskel fra det og så til, at det står alene på en arm.

Svært ved at løbe fra nazismen

Frederik Stjernfelt er professor i semiotik ved Aarhus Universitet, og han mener ikke, at man bare kan iføre sig et par briller, der uden videre gør hagekorset stuerent igen.

- Vores briller er jo informerede af vores viden om symbolets historie. Det er jo ikke briller i en subjektiv forstand. Det er symbolets objektive fortid, der gør, at det er diffameret (har et dårligt rygte, red.). Ikke symbolets grafiske snit. Det er svært ved at løbe fra nazismen, siger han.

Hvad skal der til for, at et symbols værdi aftager?

- Der skal det til, at omstændighederne, der har bragt det i uføre, går i glemmebogen. Det er der ikke noget, der tyder på i denne her sammenhæng. Der udkommer stadig masser af bøger om Anden Verdenskrig, og hele tv-kanaler lever af at sende programmer om den periode. Der er stadig en stor interesse for emnet, så jeg har svært ved at forestille mig, at initiativet vil bære frugt, siger Frederik Stjernfelt.

Det er ikke fordi, vi prøver at vaske det rent og redde det. Peter Madsen, tatovør

Selvom tatovør Peter Madsen er bevidst om nazismens spøgelse og ikke mener, at vi uden videre skal se bort fra rædslerne under anden verdenskrig, synes han alligevel ikke, at det er for tidligt at udbrede svastikaet på ny.